b'\n_START_ARTICLE_\nVat\n_START_PARAGRAPH_\nV\xc3\xa1t (izvirno angle\xc5\xa1ko watt, oznaka W) je izpeljana enota SI za mo\xc4\x8d, toplotni tok, svetlobni tok in druge oblike energijskega toka. 1\xc2\xa0W je enak 1\xc2\xa0J/s, kar pri elektri\xc4\x8dnih enotah ustreza 1\xc2\xa0V\xc2\xb7A. V praksi se bolj pogosto uporablja: kilovat (1 kW = 1000 W) za mo\xc4\x8di elektri\xc4\x8dnih naprav oz. strojev in megavat (1 MW = 1.000.000 W), ki se tradicionalno najve\xc4\x8d uporablja v elektro in daljinski energetiki, redkeje se uporablja \xc5\xa1e gigavat (1 GW = 1.000.000.000 W) za navajanje mo\xc4\x8di velikih energetskih sistemov._NEWLINE_Enota kW nadome\xc5\xa1\xc4\x8da zastarelo in zakonsko prepovedano enoto konjska mo\xc4\x8d, ki vztraja \xc5\xa1e v letalstvu in avtomobilizmu, pri katerem je 1 kW = 1.34 KM oz. 1KM je pribli\xc5\xbeno 3/4 kW._NEWLINE__NEWLINE_Pri izmeni\xc4\x8dnem elektri\xc4\x8dnem toku z vati izra\xc5\xbeamo samo delovno mo\xc4\x8d na porabniku. V tem primeru moramo lo\xc4\x8diti vat od VA (za izra\xc5\xbeanje navidezne mo\xc4\x8di) in VAr (za izra\xc5\xbeanje jalove mo\xc4\x8di)._NEWLINE_Enota nosi ime po \xc5\xa1kotskem in\xc5\xbeenirju Jamesu Wattu v spomin na njegove zasluge pri razvoju parnega stroja._NEWLINE_\xc5\xa0teje se, da lahko \xc5\xa1portnik razvije trajno mo\xc4\x8d okoli 250 W, konjska mo\xc4\x8d, pribli\xc5\xbeno 735 W, pa naj bi ustrezala trajni mo\xc4\x8di konja.'